b'\n_START_ARTICLE_\nHD DVD\n_START_PARAGRAPH_\nHD DVD (High Definition DVD) var et optisk digitalt platelagringsformat utviklet som en standard for h\xc3\xb8yoppl\xc3\xb8snings DVD. HD DVD ble lansert i 2006 og var konkurrenten til Blu-ray. Formatet hadde samme diameter som CD- og DVDplater (120 mm), men brukte en laser med kortere b\xc3\xb8lgelengde, og et mer effektivt format slik at platene fikk 3-4 ganger s\xc3\xa5 stor kapasitet som DVD. Mens en DVD-plate har en lagringskapasitet p\xc3\xa5 4,7 GB vil HD DVD og Blu-ray kunne lagre henholdsvis 15 og 25 GB p\xc3\xa5 ett lag. Blu-ray og HD DVD er ikke kompatible formater. Det var det japanske selskapet Toshiba som lanserte HD DVD, og som p\xc3\xa5 en pressekonferanse 19. februar 2008 annonserte at de ville avslutte satsingen Blu-ray ble s\xc3\xa5ledes st\xc3\xa5ende som "vinner" av formatkrigen, og er n\xc3\xa5 det eneste aktuelle formatet for h\xc3\xb8yoppl\xc3\xb8selig platelagring._NEWLINE_Den 27. desember 2006 klokken 01.41 ble det offentliggjort en m\xc3\xa5te \xc3\xa5 omg\xc3\xa5 kopibeskyttelsen p\xc3\xa5 HD DVD. Hackeren med navnet \xc2\xabmuslix64\xc2\xbb publiserte programmet BackupHDDVD, som er en ren inplementasjon av den offisielle dekrypteringsalgoritmen offentliggjort p\xc3\xa5 aacsla.com. Programmet er avhengig av \xc3\xa5 f\xc3\xa5 fatt i filmens dekrypteringsn\xc3\xb8kkel. Dette muliggj\xc3\xb8r dekryptering av HD DVD-er beskyttet av AACS-kryptering (p\xc3\xa5 samme m\xc3\xa5te som DeCSS kan l\xc3\xa5se opp DVD)'